PARLAMENTUL ROMÂNIEI

CAMERA DEPUTAŢILOR
	Comisia  pentru  cultură, arte, mijloace de informare în masă


RAPORT

asupra propunerii legislative pentru modificarea şi completarea Legii nr.35/1994 privind timbrul literar, cinematografic, muzical, folcloric şi al artelor plastice

Propunerea legislativă pentru modificarea şi completarea Legii nr. 35/1994 privind  timbrul literar, cinematografic, muzical, folcloric şi al artelor plastice  (P.l -x 462/2006) a fost transmisă Comisiei cu adresa nr. Pl.- x   462 din 10 mai 2006.

Comisia pentru cultură, arte, mijloace de informare în masă  a  fost sesizată în fond cu această propunere legislativă, spre avizare fiind transmisă Comisiei pentru buget, finanţe şi bănci şi Comisiei juridice, de disciplină şi imunităţi. 
În redactarea raportului, Comisia a ţinut cont de avizul favorabil nr.241 din 14.02.2006, emis de Consiliul Legislativ şi de Punctul de vedere al Guvernului, nr.834/14.03.2006, care nu susţine adoptarea acestei propuneri legislative.
Potrivit prevederilor art. 73 din Constituţia României, republicată, propunerea legislativă face parte  din categoria legilor ordinare.
Propunerea legislativă  a fost respinsă de Senat în şedinţa din ziua de 8 mai 2006.
Prin această iniţiativă legislativă parlamentară se propune modificarea şi completarea Legii nr.35/1994 privind timbrul literar, cinematografic, teatral, muzical, folcloric, al artelor plastice, al arhitecturii şi de divertisment, cu modificările şi completările ulterioare, în sensul exceptării de la plata timbrului muzical a înregistrărilor de muzică religioasă, clasică, de operetă, folk, lăutărească (manele), precum şi a introducerii timbrului de poluare fonică pentru terasele neacoperite, barurile, restaurantele care difuzează muzică după orele 23, cu depăşirea nivelului de 40 de decibeli, care nu au instalaţii de izolare fonică, geamuri sau pereţi, la o distanţă de minimum 29 de metri de zonele locuite.

 Propunerea legislativă a fost dezbătută de Comisie în şedinţa din 27 iunie 2006.

În conformitate cu prevederile art. 54 din Regulamentul Camerei Deputaţilor, la dezbateri a luat parte din partea Guvernului, dl. Ioan Onisei, secretar de stat în Ministerul Culturii şi Cultelor.
La lucrările Comisiei au fost prezenţi 16 deputaţi, din totalul de 21 de membri ai Comisiei.
Raportul Comisiei a fost adoptat cu unanimitatea  voturilor celor prezenţi în sală în momentul votării.


Potrivit art. 75 din Constituţia României, republicată, şi a art. 92 din Regulamentul Camerei Deputaţilor, Camera Deputaţilor este Cameră decizională.


În urma dezbaterii, Comisia pentru cultură, arte, mijloace de informare în masă propune respingerea propunerii legislative pentru modificarea şi completarea Legii nr. 35/1994 privind  timbrul literar, cinematografic, muzical, folcloric şi al artelor plastice.  
 
Motivaţia respingerii se întemeiază pe următoarele considerente:

1. Exceptarea de la plata timbrului a majorităţii casetelor şi discurilor cu caracter muzical, nu este o prevedere de natură a spori sumele pentru susţinerea unor proiecte culturale de interes naţional ci, dimpotrivă, prin aplicarea noilor reglementări ar rezulta influenţe financiare ce ar diminua fondurile destinate uniunilor de creatori.

2. Propunerea contravine atât prevederilor art.16 – Egalitatea în  drepturi şi art. 30 – Libertatea de exprimare, din Constituţia României, republicată, cât şi dispoziţiilor Ordonanţei Guvernului nr.137/2000 privind prevenirea şi sancţionarea tuturor formelor de discriminare, cu modificările şi completările ulterioare.
3.  În ceea ce priveşte introducerea timbrului de poluare fonică, precizăm faptul că timbrele reglementate de Legea nr.35/1994 sunt aferente numai domeniilor cultural-artistice, iar noţiunea de poluare fonică, nu se poate reduce numai la domeniul muzical, componentele ei fiind multiple.

